Suomi nuorten talviolympialaisissa 2012

**[[Suomi]]** osallistui **[[Nuorten talviolympialaiset 2012|Innsbruckin vuoden 2012 nuorten talviolympialaisiin]]** 42 urheilijan joukkueella kymmeneen urheilumuotoon. Avajaisissa Suomen lipunkantajana toimi maastohiihtäjä Katri Lylynperä.

Suomalaiset urheilijat voittivat Innsbruckista kaksi kulta- ja kaksi hopeamitalia, joiden lisäksi taitoluistelija Eveliina Viljanen saavutti sekajoukkuetta edustaen yhdistelmäjoukkueiden sekakilpailussa yhdessä venäläis- ja ukrainalaisluistelijoiden kanssa hopeamitalin. Skicross-laskija Niki Lehikoinen voitti ensimmäisenä suomalaisena nuorten olympiakultaa. Maan historian ensimmäisen nuorten talviolympiamitalin, hopean, saavutti puolestaan yhdistetyn hiihtäjä Ilkka Herola, jonka lisäksi freestylehiihtäjä Lauri Kivari saavutti hopeamitalin. Suomen poikien jääkiekkomaajoukkue voitti maansa toisen kultamitalin viimeisenä kisapäivänä.

## Mitalistit
### Kultaa

* Niki Lehikoinen – freestylehiihto, poikien skicross (suksikrossi)
* Markus Haapanen, Manu Honkanen, Waltteri Hopponen, Jaakko Hälli, Juuso Kannel, Kasperi Kapanen, Antti Kauppinen, Joel Kiviranta, Kaapo Kähkönen, Alex Levänen, Otto Nieminen, Miikka Pitkänen, Jere Rouhiainen, Eetu Sopanen, Otto Tolvanen, Joni Tuulola ja Jonne Yliniemi – jääkiekko, pojat

### Hopeaa

* Ilkka Herola – yhdistetty, yksilökilpailu
* Lauri Kivari – freestylehiihto, poikien lumikouru
(Eveliina Viljanen – taitoluistelu, sekajoukkueiden yhdistelmäkilpailu)

## Joukkue
### Alppihiihto

Suomalaisten alppihiihtäjien paras sijoitus Innsbruckissa oli Juho Sattasen 12. sija poikien pujottelussa.

### Ampumahiihto

Henkilökohtaisilla matkoilla suomalaisista ampumahiihtäjistä parhaiten sijoittui tyttöjen takaa-ajossa 24:nneksi sijoittunut Jenny Ingman. Sekaviestissä Suomi oli 16:s ja maasto- sekä ampumahiihtäjistä koostuneessa viestissä 19:s.

### Freestylehiihto

Poikien lumikourussa kilpaillut Kivari kaatui ensimmäisen laskunsa viimeisessä tempussa. Kymmenenneltä sijalta toiselle kierrokselle lähtenyt suomalainen nousi hopealle häviten vain sveitsiläiskilpailijalle.

Poikien skicrossissa Lehikoinen oli karsinnan nopein 0,81 sekunnin erolla toiseksi laskeneeseen saksalaiskilpailijaan. Lajin loppukilpailu peruttiin kovan lumisateen vuoksi, jolloin karsinnan tulokset ratkaisivat lopulliset sijoitukset. Lehikoinen voitti ensimmäisenä suomalaisena nuorten olympiakultaa.

### Jääkiekko

Suomen poikien jääkiekkomaajoukkue voitti alkusarjassa Itävallan ja Venäjän, mutta hävisi Yhdysvalloille ja Kanadalle. Välierässä Suomea vastaan asettui Kanada, joka tällä kertaa hävisi maalein 1–2. Loppuottelussa vastaan asettunut Venäjä johti pitkään Ilja Zinovjevin maalilla, mutta minuutti ennen ottelun loppua Waltteri Hopponen tasoitti tilanteeksi 1–1. Ottelu ratkaistiin voittomaalikilpailussa, jossa Suomen Manu Honkanen ja Kasperi Kapanen onnistuivat maalinteossa. Venäläisten kaksi maalintekoyritystä epäonnistuivat, ja Suomi voitti Innsbruckin nuorten talviolympialaisten toisen kultamitalinsa.

**Alkusarja**

Otteluiden alkamisajat ovat Itävallan aikoja.

**Välierä**

**Loppuottelu**

### Lumilautailu

Suomalaisten lumilautailijoiden paras sijoitus Innsbruckissa oli Tuomas Pohjosen seitsemäs sija poikien slopestylen loppukilpailussa.

### Maastohiihto

Suomalaishiihtäjistä parhaimmillaan viidensiksi ylsivät Katri Lylynperä tyttöjen sprintissä ja Joonas Sarkkinen poikien 10 kilometrillä (p).

### Mäkihyppy

Yksilökilpailuissa suomalaismäkihyppääjistä Miika Ylipulli oli viides ja Jenny Rautionaho sijoittui seitsemänneksi. Sekajoukkueiden joukkuekilpailussa kaksikon lisäksi hyppäsi yhdistetyssä hopealle yltänyt Ilkka Herola, ja Suomi oli neljäs jääden pronssijoukkue Kanadasta 8,7 pistettä.

### Pikaluistelu

Pikaluistelussa suomalaisten paras sijoitus oli Tuomas Rahnaston 12. sija 500 metrillä. Yhteislähdössä Rahnasto kaatui ja hänen kilpailunsa loppui kolmen kierroksen jälkeen.

### Taitoluistelu

Suomea edustivat taitoluistelun yksilökilpailuissa yksi mies- ja yksi naisluistelija, jotka molemmat valittiin eri maiden luistelijoista koottujen sekajoukkueiden yhdistelmäkilpailuun. Eveliina Viljasen lisäksi ukrainalais- ja venäläisluistelijoista koostunut joukkue saavutti hopeaa. Tino Oleniuksen ohella ruotsalais- ja venäläisluistelijoista koostunut joukkue oli kuudes.

### Yhdistetty

Mäkiosuudella Herola hyppäsi 76 metriä. Hiihto-osuudelle neljäntenä lähtenyt Herola nousi toiseksi häviten vain viidentenä lähteneelle tšekkiläiskilpailijalle 2,8 sekunnilla. Herolan mitali oli Suomen ensimmäinen mitali nuorten talviolympialaisista.

## Henkilökunta

**Valmentajat**
* Jukka Markkanen (alppihiihto)
* Anuliisa Österlund (alppihiihto)
* Kristian Holm (ampumahiihto)
* Janne Hiltula (freestylehiihto)
* Tomi Lämsä (päävalmentaja, jääkiekko)
* Marko Ojanen (jääkiekko)
* Antti Koskinen (lumilautailu)
* Jouni Heinonen (maastohiihto)
* Tuomas Virtanen (mäkihyppy)
* Jason Andberg (pikaluistelu)
* Tia Siromaa-Miettinen (taitoluistelu)
* Antti Kuisma (yhdistetty)

**Huoltajat**
* Sauli Tuomisto (ampumahiihto)
* Tero Ukkonen (freestylehiihto)
* Mika Uuttu (jääkiekko)
* Jari Nieminen (maastohiihto)

**Muut**
* Peter Brüll (joukkueenjohtaja)
* Sari Tuunainen (joukkueen apulaisjohtaja/tiedottaja)
* Kaisa Tahvanainen (johdon assistentti)
* Ville Bister (lääkäri)
* Peter Halén (fysioterapeutti)
* Isabella Cedercreutz (nuori lähettiläs)
* Tuomo Kärki (joukkueenjohtaja, jääkiekko)

## Lähteet

* Innsbruck 2012 Nuorten Olympialaiset – Suomalaisten aikataulut ja tulokset  noc.fi
* Nuorten Olympialaisiin 40 talvilajien tulevaisuuden lupausta  noc.fi

### Viitteet

## Aiheesta muualla
* Virallinen kisasivusto